Colette L. Brix (DF), 2003-03-28:
Dansk Folkeparti ønsker at minimere regeljunglen, derfor kan vi støtte initiativer, der går i retning af regelminimering og oprydning.
Med dette lovforslag tages der helt bestemt et skridt i den rigtige retning.
At man lægger syv love sammen i én fælles lov om finansiel virksomhed, betyder dog stadig, at vi her sidder med et meget omfattende lovforslag, faktisk et af danmarkshistoriens største lovkomplekser.
Fremsættelsen er gået hurtigt, og høringstiden har være meget kort, hvilket mange høringsparter også har bemærket.
Og det må give anledning til eftertanke.
Nu ser jeg, at regeringen lover, at lovforslaget er i fase 1 i en løbende udvikling, og man har erklæret allerede nu, at man i tæt samarbejde med de finansielle brancheorganisationer vil arbejde videre.
Det vil Dansk Folkeparti sikre at regeringen får fulgt op på som lovet. En af hensigterne i forslaget er, at ens ydelser fremover behandles ens, uanset hvilken finansiel virksomhed der udbyder den pågældende ydelse, at man på den måde får en lovgivning, der er bedre i takt med tiden, hvor brancheglidningen på området har været meget markant.
At en bank ikke længere bare er en bank, er et initiativ, som Dansk Folkeparti kan bakke utvetydigt op om.
I det lovforslag, der blev sendt til høring, havde man taget en meget vidtgående ændring med.
Man ville tillade, at to virksomheder, der begge hører under samme koncern, skulle kunne udveksle fortrolige oplysninger om en erhvervskunde uden at have fået kundens tilladelse først. Nu har jeg noteret mig, at man har taget ændringerne ud som følge af tvivl om, hvorvidt de foreslåede paragraffer kan have afgrænsningsproblemer med persondataloven.
Men ministeren har i forbindelse med fremsættelsen erklæret, at man fortsat vil arbejde på at få reglerne med i tæt samarbejde med Datatilsynet, der pegede på problematikken.
Her må jeg gøre det helt klart som ordfører på området, at Dansk Folkeparti under ingen omstændigheder vil støtte et sådant tiltag.
Det vil stille specielt små og mellemstore virksomheder dårligere, og argumentet om, at man på den måde skulle kunne yde bedre og mere professionel rådgivning fra de finansielle virksomheder, kan vi ikke få øje på.
En sælger skal ikke bare automatisk få adgang til fortrolige oplysninger, uanset om han er med i en koncern, eller han ikke er.
I forslaget har man ligeledes foreslået at ændre på Finanstilsynets beføjelser, således at de fremover i grelle tilfælde vil kunne afsætte direktøren i en finansiel virksomhed.
Baggrunden for initiativet er, at man på den måde kommer bedre i harmoni med de anbefalinger, som IAIS og CESR
er kommet med.
Dansk Folkeparti lægger i spørgsmålet vægt på, at en direktør ikke bare kan afsættes uden at have appelmuligheder.
Og jeg har med tilfredshed noteret mig, at der er appelmuligheder for den ansatte, hvis bestyrelsen ikke er enig, først i Det Finansielle Virksomhedsråd og derefter i Erhvervsankenævnet.
Ligeledes er Dansk Folkeparti opmærksom på, at situationen er meget tænkt, da beføjelsen skal ses som en allersidste udvej.
På baggrund af disse overvejelser kan Dansk Folkeparti godt tilslutte sig dette. Alt i alt vil Dansk Folkeparti tilslutte sig forslaget, som det nu ligger; den del af forslaget, vi ikke kunne tilslutte os, er taget ud.
Men fremsættelsen har været meget hurtig, og derfor skal det videre arbejde med at forenkle loven i gang nu, for ellers har den måde, fremsættelsen er sket på, været betænkelig.